इंजीनियरिंग छात्रों सुजैन लैम्बर्ट और वुखेता मखरी ने इस ईंट को बनाने के लिए इंसान के पेशाब के अलावा रेत और बैक्टीरिया का इस्तेमाल किया है। पेशाब से ईंट बानने की इस प्रक्रिया को माइक्रोबायल कार्बोनेट प्रीसिपिटेशन कहा जाता है। दरअसल, इस प्रक्रिया में शामिल बैक्टीरिया एक एंजाइम पैदा करता है, जो पेशाब में यूरिया को अलग करता है। यह कैल्शियम कार्बोनेट बनाता है, जो रेत को ठोस स्‍लेटी ईंटों में बदल देता है। छात्रों ने बताया कि इस पूरी प्रक्रिया में सामान्य तापमान की ही जरूरत पड़ती है। बताया जा रहा है कि यह ईंट आम चूना-पत्थर की ईंटों से काफी मजबूत होती हैं। खास बात यह है कि पूरी तरह से तैयार होने के बाद इन ईंटों से पेशाब की जरा सी भी गंध नहीं आती।